มันนี่ทูเดย์
ธปท.เผยสินเชื่อไตรมาส 4 ปีก่อนหดตัว
2 ก.พ. 2559

ธปท.เผยสินเชื่อไตรมาส 4 ปีก่อนหดตัว
ธนาคารแห่งประเทศไทย (ธปท.) รายงานภาวะการเงินด้านการระดมทุนของภาคเอกชน หรือสินเชื่อจากธนาคารพาณิชย์ ธนาคารเฉพาะกิจของรัฐ บริษัทเงินทุน สหกรณ์ออมทรัพย์ และกองทุนรวมตลาดเงิน ณ สิ้นไตรมาส 4 ปี 2558 ที่ผ่านมาว่ามีวงเงินทั้งสิ้น 16.16 ล้านล้านบาท ขยายตัว 5.6% ชะลอลงจากไตรมาสก่อนหน้าที่ขยายตัว 5.7% เนื่องจากสถาบันการเงินยังคงระมัดระวังการปล่อยสินเชื่อ ขณะที่สินเชื่อใหม่ที่ให้แก่ภาคครัวเรือนโดยรวมชะลอลง ยกเว้นสินเชื่อเพื่อที่อยู่อาศัย สินเชื่อเพื่อการบริโภคอื่นๆ 
ธนารักษ์ผลิตเหรียญกษาปณ์ช้างไทย
นายจักรกฤศฏิ์ พาราพันธกุล อธิบดีกรมธนารักษ์ กล่าวว่า กรมธนารักษ์ร่วมมือกับโรงกษาปณ์ประเทศอังกฤษ ผลิตเหรียญกษาปณ์ที่ระลึกช้างไทย ในรูปแบบช้างไทยคู่แม่-ลูก เพื่อเป็นที่ระลึกและเผยแพร่พระเกียรติคุณของพระบาทสมเด็จพระเจ้าอยู่หัว ที่ทรงมีพระราชดำริเรื่องการอนุรักษ์ช้างป่า ซึ่งจะจำหน่ายทั้งในประเทศและต่างประเทศเป็นครั้งแรก
ทั้งนี้ ตั้งเป้าหมายผลิตเพียง 8,000 เหรียญ มี 3 ชนิด คือ ชนิดทองคำขัดเงา ราคาหน้าเหรียญ 4,000 บาท ผลิตเพียง 1,000 เหรียญ  ชนิดทองคำขัดเงา ราคาหน้าเหรียญ 2,000 บาท ผลิต 2,000 เหรียญ และชนิดเงินขัดเงา ราคาหน้าเหรียญ 200 บาท ผลิต 5,000 เหรียญ ทั้งนี้คาดว่าเหรียญทองคำจะมีราคาสูงถึง 8 หมื่นบาท ซึ่งจะมีการหารือกับตัวแทนจำหน่ายเพื่อกำหนดราคาและเปิดจำหน่ายพร้อมกันทั้งในประเทศไทยและต่างประเทศในช่วงเดือน มิ.ย. 2559 
ออมสินปิดระบบเอทีเอ็มเตรียมใช้ ‘ชิปการ์ด’
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า เพื่อพัฒนาและเพิ่มประสิทธิภาพการให้บริการทางการเงินด้านอิเล็กทรอนิกส์  ชิปการ์ด ธนาคารจะปิดระบบงานที่เกี่ยวข้องเป็นการชั่วคราว ในคืนวันศุกร์ที่ 5 ก.พ. เวลา 23.00-12.00 น. ของวันที่ 6 ก.พ. รวมระยะเวลา 13 ชั่วโมง ซึ่งจะทำให้ลูกค้าไม่สามารถใช้บริการในบางธุรกรรมของธนาคารออมสินได้ ในวันและเวลาดังกล่าว การปิดระบบครั้งนี้เป็นการปฏิบัติตามนโยบายของธนาคารแห่งประเทศไทย (ธปท.) ที่จะให้สถาบันการเงินปรับเปลี่ยนระบบมาตรฐานความปลอดภัยในการเข้าถึงข้อมูลทางการเงินในบัตรอิเล็กทรอนิกส์ต่างๆ ได้แก่ บัตรเอทีเอ็มและบัตรเดบิต จากเดิมที่ใช้แถบแม่เหล็กมาเป็นชิปการ์ดเพื่อป้องกันการสกิมมิ่ง